INSET ปลื้ม “กองทุนระดับโลก” ซื้อบิ๊กล็อต ย้ำพื้นฐานแกร่ง ชู WFH ดันผลงานปีนี้ทะลุเป้า
INSET ปลื้ม “กองทุนตปท.ระดับโลก” ซื้อบิ๊กล็อต จำนวน 10 ล้านหุ้น ราคาหุ้นละ 6.75 บ. ตอกย้ำ นลท. เชื่อมั่นพื้นฐานแกร่ง ชูธุรกิจ Data Center – Cloud อานิสงส์ “WFH” มั่นใจผลงานปีนี้โตทะลุเป้า 20%
27 ก.ค. 2564

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า กลุ่มผู้ถือหุ้นใหญ่ได้ทำรายการขายหุ้นในกระดานซื้อขายรายใหญ่ (Big lot) จำนวน 10 ล้านหุ้น ในราคาหุ้นละ 6.75 บาท โดยขายให้กับกองทุนต่างประเทศระดับโลก ซึ่งแสดงความสนใจขอซื้อหุ้นภายหลังจากที่ได้รับฟังข้อมูลที่ได้นำเสนอให้กับนักลงทุนสถาบันในช่วงที่ผ่านมา และกองทุนดังกล่าวมีความมั่นใจในปัจจัยพื้นฐานที่แข็งแกร่ง พร้อมทั้งมีศักยภาพการเติบโตก้าวกระโดด และสามารถสร้างผลตอบแทนที่ดีให้กับผู้ถือหุ้นได้อย่างต่อเนื่อง 
ขณะที่บริษัทฯอยู่ในอุตสาหกรรมเทคโนโลยีใหม่ระบบ 5G ที่มีแนวโน้มเติบโตสูง โดยเฉพาะธุรกิจ Data Center และ Cloud ซึ่งมีความต้องใช้เพิ่มขึ้นอย่างรวดเร็วตามเทรนด์ของโลกยุคดิจิทัล รวมทั้งเมื่อเกิดสถานการณ์การแพร่ระบาดของโรคโควิด-19 ทั่วโลก ทำให้ผู้ประกอบการในระบบออนไลน์ต้องเร่งขยายพื้นที่ในการจัดเก็บข้อมูลเพิ่มขึ้น เพื่อรองรับกระแส Work from Home ที่มาแรงในปัจจุบัน  
โดยการมีสถาบันต่างชาติระดับโลกเข้ามาถือหุ้น จะช่วยตอกย้ำความเชื่อมั่นนักลงทุน เพิ่มความน่าสนใจในหุ้นของบริษัทฯ และยังสะท้อนให้เห็นถึงปัจจัยพื้นฐานที่ดี อย่างไรก็ตามการทำรายการครั้งนี้ไม่มีผลกระทบต่อบริษัท และกลุ่มผู้ถือหุ้นใหญ่ 
อีกทั้งภาพรวมการดำเนินธุรกิจในช่วงครึ่งปีหลังยังมีทิศทางที่ดีต่อเนื่อง โดยผลงานในไตรมาส 2/2564 สามารถทำได้ตามเป้าหมายที่วางไว้ รวมถึงบริษัทฯได้เข้าประมูลงานใหม่เพิ่มอีก 4 – 5 โครงการ มูลค่าประมาณ 500 ล้านบาท โดยคาดว่าจะมีการประกาศผลการประมูลในเร็วๆนี้ ซึ่งจากการประเมินผลงานที่ผ่านมา บริษัทฯมีโอกาสที่จะได้รับงานเพิ่มขึ้น
นอกจากนี้ การเกิดสถานการณ์โควิด-19 ระลอกใหม่ บริษัทฯได้มีการเตรียมพร้อมและรับมือโดยการมีมาตรการ WFH  รวมถึงใช้เทคโนโลยีเข้ามาช่วยในการทำงาน จึงสามารถเตรียมการและประชุมได้ตลอดเวลา ส่งผลให้การดำเนินธุรกิจเป็นด้วยดี และมั่นใจว่าผลงานในปี 2564 จะสามารถเติบโตได้ตามเป้าหมายที่วางไว้ในระดับ 20%